**LIETUVOS RESPUBLIKOS SVEIKATOS APSAUGOS MINISTRAS** –

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS**

**SPRENDIMAS**

**DĖL LIETUVOS RESPUBLIKOS SVEIKATOS APSAUGOS MINISTRO** –

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVO 2020 M. KOVO 18 D. SPRENDIMO NR. V-440 „DĖL SAVIVALDYBĖSE ĮSTEIGTŲ MOBILIŲ PUNKTŲ IR JIEMS PRISKIRTŲ LABORATORIJŲ BENDRADARBIAVIMO TVARKOS“ PAKEITIMO**

2020 m. balandžio 17 d. Nr. V-918

Vilnius

P a k e i č i u Lietuvos Respublikos sveikatos apsaugos ministro – valstybės lygio ekstremaliosios situacijos valstybės operacijų vadovo 2020 m. kovo 18 d. sprendimą Nr. V-440 „Dėl Savivaldybėse įsteigtų mobilių punktų ir jiems priskirtų laboratorijų bendradarbiavimo tvarkos pakeitimo“ ir išdėstau jį nauja redakcija:

**„LIETUVOS RESPUBLIKOS SVEIKATOS APSAUGOS MINISTRAS** –

**VALSTYBĖS LYGIO EKSTREMALIOSIOS SITUACIJOS VALSTYBĖS OPERACIJŲ VADOVAS**

**DĖL ASMENS SVEIKATOS PRIEŽIŪROS ĮSTAIGŲ, KARŠČIAVIMO KLINIKŲ IR SAVIVALDYBĖSE ĮSTEIGTŲ MOBILIŲ PUNKTŲ IR JIEMS PRISKIRTŲ LABORATORIJŲ BENDRADARBIAVIMO TVARKOS**

Vadovaudamasis Lietuvos Respublikos civilinės saugos įstatymo 15 straipsnio 2 dalies 4 punktu, Lietuvos Respublikos sveikatos priežiūros įstaigų įstatymo 9 straipsnio 1 dalies 3 punktu ir 10 straipsnio 6 punktu, Lietuvos Respublikos žmonių užkrečiamųjų ligų profilaktikos ir kontrolės įstatymo 7 straipsnio 2 dalimi, 21 straipsniu, 22 straipsnio 2 dalimi, 26 straipsniu, Lietuvos Respublikos sveikatos apsaugos ministro 2002 m. birželio 13 d. įsakymu Nr. 278 „Dėl Pavojingų ir ypač pavojingų užkrečiamųjų ligų, dėl kurių ligoniai, asmenys, įtariami, kad serga pavojingomis ar ypač pavojingomis užkrečiamosiomis ligomis, asmenys, turėję sąlytį, ar šių ligų sukėlėjų nešiotojai turi būti hospitalizuojami ir (ar) izoliuojami, tiriami ir (ar) gydomi privalomai, sąrašo patvirtinimo“, Lietuvos Respublikos Vyriausybės 2020 m. vasario 26 d. nutarimu Nr. 152 „Dėl valstybės lygio ekstremaliosios situacijos paskelbimo“, Lietuvos Respublikos Ministro Pirmininko 2020 m. vasario 27 d. potvarkiu Nr. 43 „Dėl valstybės lygio ekstremaliosios situacijos valstybės operacijų vadovo paskyrimo“, n u s p r e n d ž i u:

1. Nustatyti šią asmens sveikatos priežiūros įstaigų (toliau – ASPĮ), karščiavimo klinikų ir savivaldybėse įsteigtų mobilių punktų bei jiems priskirtų pagrindinių regiono laboratorijų (toliau – laboratorija) bendradarbiavimo tvarką:

1.1. ASPĮ, karščiavimo klinikos ir savivaldybių mobilūs punktai paimtus ėminius COVID-19 ligos (koronaviruso infekcijos) laboratoriniams tyrimams atlikti (toliau – ėminys) pristato jiems priskirtoms laboratorijoms:

|  |  |  |  |
| --- | --- | --- | --- |
| Eil. Nr. | Laboratorija | Laboratorijos kontaktinis asmuo | Apskritys, kuriose esančių ASPĮ, karščiavimo klinikų ir savivaldybių mobilių punktų ėminius tiria laboratorija (toliau – aptarnaujama teritorija) |
| 1. | Nacionalinė visuomenės sveikatos priežiūros laboratorija (toliau – NVSPL) | Ugnė Gylienė  Tel. Nr. 8 673 70500 | Vilniaus  Utenos  Panevėžio  Alytaus |
| 2. | VšĮ Lietuvos sveikatos mokslų universiteto ligoninės Kauno klinikų laboratorija | Astra Vitkauskienė  Tel. Nr. 8 698 04822 | Kauno  Marijampolės  Tauragės |
| 3. | VšĮ Klaipėdos universitetinės ligoninės laboratorija | Jūratė Kasnauskienė  Tel. Nr. 8 682 52699 | Klaipėdos  Telšių |
| 4. | VšĮ Respublikinės Šiaulių ligoninės laboratorija | Jurgita Rimdžiuvienė  Tel. Nr. 8 614 14023 | Šiaulių |

1.2. Laboratorijos atlieka joms priskirtų ASPĮ, karščiavimo klinikų ir savivaldybių mobilių punktų pristatytų ėminių COVID-19 ligos (koronaviruso infekcijos) laboratorinius tyrimus;

1.3. Ėminių pristatymo į laboratoriją laiką ir dažnumą suderina ASPĮ, karščiavimo klinikų ir savivaldybių mobilių punktų veiklai koordinuoti paskirti asmenys ir laboratorijų paskirti koordinatoriai;

1.4. NVSPL šio sprendimo 1.1 papunktyje nurodytoms laboratorijoms perduoda COVID-19 ligos (koronaviruso infekcijos) virusologinių terpių rinkinius (toliau – rinkinys), kurių kiekį nustato atsižvelgdama į atitinkamos laboratorijos aptarnaujamos teritorijos gyventojų skaičių. NVSPL, laboratorijoms pabaigus perduotus rinkinius, tiekia į mėgintuvėlius neišpilstytas COVID-19 ligos (koronaviruso infekcijos) virusologines terpes, o rinkinius laboratorijos pasiruošia pačios;

1.5. Laboratorija paskirsto ėminius kitoms jos aptarnaujamos teritorijos laboratorijoms. Esant reikalui ir siekiant racionaliai naudoti turimus išteklius, VšĮ Nacionalinis kraujo centras ar jo įgalioti asmenys ėminius, skirtus ištyrimui, perskirsto į laboratorijas kitaip nei nustatyta šio sprendimo 1.1 papunktyje;

1.6. Kiekviena laboratorija atliktų COVID-19 ligos (koronaviruso infekcijos) laboratorinių tyrimų rezultatus suveda į Elektroninės sveikatos paslaugų ir bendradarbiavimo infrastruktūros informacinę sistemą (ESPB IS), formą E200.“

Sveikatos apsaugos ministras – valstybės lygio

ekstremaliosios situacijos valstybės operacijų vadovas Aurelijus Veryga